กองทัพบก คุมเข้มมาตรการคัดกรอง หลังกระทรวงสาธารณสุขประกาศ COVID-19 เป็นโรคติดต่ออันตราย
กองทัพบก คุมเข้มมาตรการคัดกรอง หลังกระทรวงสาธารณสุขประกาศ COVID-19 เป็นโรคติดต่ออันตราย พันเอกหญิง ศิริจันทร์ งาทอง รองโฆษกกองทัพบก กล่าวว่า กองทัพบกยังคงให้ความสำคัญในการป้องกันการติดเชื้อ COVID-19 ทั้งมาตรการคัดกรองป้องกันและรณรงค์ให้ความรู้ การปฏิบัติตามมาตรฐานของกระทรวงสาธารณสุข รวมทั้งสนับสนุนเจ้าหน้าที่ปฏิบัติงานคัดกรอง ณ ท่าอากาศยาน 9 แห่งทั่วประเทศ และพื้นที่ด่านตรวจผ่านเข้าออกตามแนวชายแดน ควบคู่กับการแจกจ่ายหน้ากากอนามัย โดยในช่วงเดือนกุมภาพันธ์นี้ ได้แจกจ่ายหน้ากากให้ประชาชนไปแล้ว 150,000 ชิ้น และเพื่อให้สอดคล้องกับการที่กระทรวงสาธารณสุขระบุให้ COVID-19 เป็นโรคติดต่ออันตรายลำดับที่ 14 ตามพระราชบัญญัติโรคติดต่อ พ.ศ. 2558 กองทัพบก โดยกรมแพทย์ทหารบก จึงออกประกาศแนวทางในการปฏิบัติ สำหรับการเดินทางในช่วงที่มีการระบาดของ COVID-19 โดยกำหนดให้กำลังพลกองทัพบก ควรงดหรือหลีกเลี่ยงการเดินทางไปยังประเทศ หรือผ่านประเทศที่เสี่ยงต่อการติดเชื้อ ให้ติดตามสถานการณ์แพร่ระบาดอย่างต่อเนื่อง และให้เข้าสู่กระบวนการคัดกรองอย่างเคร่งครัด ทั้งนี้ หากมีความจำเป็นต้องประเทศที่มีความเสี่ยง หลังจากกลับมาต้องเฝ้าระวังสังเกตอาการและควรจำกัดบริเวณในช่วง 14 วัน ตามมาตรการด้านการแพทย์ ส่วนกำลังพลทั่วไปต้องปฏิบัติอย่างเคร่งครัดในมาตรการการป้องกันโรคในทุกด้าน รวมทั้งโรงพยาบาลและหน่วยทหารซึ่งเป็นพื้นที่สาธารณะ มีผู้ผ่านเข้าออกเป็นจำนวนมาก ต้องคำนึงถึงความเสี่ยงในการแพร่กระจายเชื้อของโรคเป็นอันดับแรก ที่สำคัญโรงพยาบาลสังกัดกองทัพบกและหน่วยสายแพทย์ให้เตรียมความพร้อมในการดูแลตรวจคัดกรองและรายงานผลตามขั้นตอนทางการแพทย์อย่างมีประสิทธิภาพสำหรับช่วงนี้มีกำลังทหารจากมิตรประเทศ เดินทางมาร่วมการฝึกกับกองทัพบกในประเทศไทยรวม 2 การฝึก ได้แก่ การฝึกผสม Hanuman Guardian 2020 ในพื้นที่กองทัพภาคที่ 2 และการฝึกร่วมผสม Cobra Gold 2020 ในพื้นที่กองทัพภาคที่ 3 โดยกองทัพบกได้จัดให้มีการคัดกรองโรค COVID-19 ตั้งแต่เริ่มเดินทางเข้าสู่ประเทศไทย และในระหว่างการฝึก จะมีการเฝ้าระวังอย่างต่อเนื่อง โดยมีโรงพยาบาลอานันทมหิดล, โรงพยาบาลค่ายสมเด็จนเรศวร และโรงพยาบาลค่ายสุรนารี ให้การดูแลและเฝ้าระวังกำลังพลทั้งไทยและต่างประเทศ พร้อมกันนี้ ยังเน้นย้ำหน่วยทหารถึงการจัดงานหรือกิจกรรมที่มีผู้เข้าร่วมเป็นจำนวนมาก ให้มีการตรวจคัดกรองป้องกันโรคด้วยในทุกกิจกรรม ส่วนสถาบันการศึกษาของกองทัพบก ซึ่งมีกำหนดให้นายทหารนักเรียนไปศึกษาดูงานต่างประเทศ กองทัพบกได้ให้เลื่อนการเดินทางไปศึกษาดูงานต่างประเทศไปก่อน จนกว่าสถานการณ์แพร่ระบาดจะคลี่คลาย